作者：刘克庄
词牌/韵律：沁园春

paragraphs: 惭愧清朝，罢贡包茅，住发牙璋。
便羊裘归去，难留严子，牛衣病卧，肯泣王章。
畴昔忧天，如今怀土，田舍鸡肥社酒香。
甘雨足，且免扶锄苦，免踏车忙。
先生少拟荀扬。
晚自觉才衰可斗量。
甚都无白凤，飞来玄草，亦无紫气，下烛干将。
待得新亭，倒持手版，何似抽还政事堂。
荣与辱，算到头由我，不属苍苍。